AARHUS: I modsætning til lignende huse andre steder er Musikhuset Aarhus åbent det meste af dagen. Hver dag.

Allerede om formiddagen bliver dørene åbnet til det store glashus med den gode stemning i det store, lyse rum, og det trækker mange gæster til. De kan besøge cafeen, købe billetter eller blot tage et hvil. En del bruger det som mødested.

Der er også aktiviteter i Børneteatret Filuren, og mange af de studerende på musikkonservatoriet kommer der.

Men hvor mange besøger egentlig Musikhuset Aarhus på et år?

Det er der tal på nu.

- Vi har sat tællere på indgangene, så vi kan aflæse antallet af folk, der besøger os, siger direktør Jan Christensen.

Han kan konstatere, at på et år kommer en million gæster i huset, der blev bygget i 1982, senere udvidet og i 2007 fik nye sale til rytmisk, klassisk og symfonisk musik samt Børneteatret Filuren. Samtidig flyttede Det Jyske Musikkonservatorium ind.

"Vi trækker 15 procent fra det tal, vi får på tællerne, og dermed bliver personale og andre med daglig gang i huset kun talt med én gang, siger Jan Christensen

I 2017 havde Musikhuset 547.000 gæster til arrangementer i sale og foyer.